Børge Lund (tegneserieskaper)

**Børge Lund** (født 29. august 1973 på Stokmarknes) er en norsk tegneserieskaper, som er mest kjent for stripetegneserien Lunch. 

Børge Lund vokste opp i Sauda. Etter å ha tatt høyere teknisk utdannelse ved Delft University of Technology i Nederland, begynte han i 1999 å jobbe som industridesigner. 

I 2007 sendte Lund inn noen tegnerseriestriper til *[[Dagbladet]]*s seriekonkurranse. Han vant ikke, men fortsatte å jobbe med den nye serien, som fikk navnet *Lunch*. Etter to perioder som gjesteserie i *[[Dagbladet]]*, begynte *[[Teknisk Ukeblad]]* å publisere serien fast høsten 2008. Året etter fikk *Lunch* innpass som biserie i *[[Pondus (tegneserieblad)|Pondusbladet]]*, og fast publisering i *Dagbladet*.

I 2010 fikk Lund Pondus-prisen på 100.000 kroner for *Lunch*. I desember samme år inngikk han et samarbeid med Strand Comics. Sommeren 2011 utga Egmont Serieforlaget det første *Lunch*-albumet, «K-O-M-I-N-U-K-I-S-J-O-N», som på kort tid solgte ut opplaget. 

Sommeren 2013 fikk Lunch sitt eget blad, med utgivelse hver sjette uke. Det ble da den største nye tegneseriebladsatsing i Norge siden Pondus og Nemi i 2000 og 2002, med et lanseringsopplag på 60 000 på de første numre. 

I dag publiseres *Lunch* i 130 aviser, nettsteder og blader i Norge og utlandet , deriblant* Dagbladet*, *[[Dagens Næringsliv]]*, *[[Adresseavisen]]*, *[[Bergens Tidende]]*, *[[Stavanger Aftenblad]]*, *Sydöstran* (Sverige), *Ekstrabladet* (Danmark), *Iltalehti* (Finland), *Publimetro* (Mexico), *La nacion* (Costa Rica), *El diario expresso* (Ecuador) og *El informe de David* (Panama). Tegneserien publiseres i 50 norsk aviser og nettaviser, samt i 21 norske blader og tidsskrifter. I tillegg går den i 54 aviser og blader i Sverige og 6 aviser og blader i Danmark.  

Børge Lund bor med kone og tre barn i Stavanger, der han tegner serien *Lunch* på fulltid. Høsten 2014 utkom han med den første store, kronologiske Lunch-boka, kalt *Sykt travelt*, som gikk rett inn på bokhandlernes bestselgerlister. 

## Bibliografi
* Lunch 1: *Sykt travelt* &ndash; tegneseriebok, Egmont (2014)
* Lunch 2: *Ikke jobb mens jeg forstyrrer* &ndash; tegneseriebok, Egmont (2015)
* Lunch 3: *Godt forslag, men nei* &ndash; tegneseriebok, Egmont (2016)
* Lunch 4: *Hva var det jeg sa?* &ndash; tegneseriebok, Egmont (2017)
* Lunch 5: *Ikke for å være negativ* &ndash; tegneseriebok, Egmont (2017)
* Lunch 6: *Du jobber, vi ordner resten* &ndash; tegneseriebok, Egmont (2018)
* Lunch 7: *Kan vi ta det på mandag?* &ndash; tegneseriebok, Egmont (2018)
* Lunch 8: *Den mailen har ikke jeg fått* &ndash; tegneseriebok, Strand forlag (2019)
* Lunch 9: *Har du to minutter?* &ndash; tegneseriebok, Strand forlag (2019)
* Lunch: *Bra jobba, pappa!* &ndash; tegneseriebok, Strand forlag (2019)
* Lunch 10: *Sett meg på kopi* &ndash; tegneseriebok, Strand forlag (2020)
* Lunch 11: *Jeg legger meg flat* &ndash; tegneseriebok, Strand forlag (2020)
* Lunch 12: *Du er mjuta* &ndash; tegneseriebok, Strand forlag (2021)
* Lunch 13: *Jobber med saken* &ndash; tegneseriebok, Strand forlag (2021)
* Lunch 14: *Bare start møtet uten meg* &ndash; tegneseriebok, Strand forlag (2022)
* Lunch 15: *Endringsglede* &ndash; tegneseriebok, Strand forlag (2022)
* Lunch 16: *Den nye normalen* &ndash; tegneseriebok, Strand forlag (2023)
* Lunch: *Velkommen til arbeidslivet* &ndash; tegneseriebok, Strand forlag (2024)
* Lunch: *Den lille boka om shitty ledelse* – tegneseriebok, Strand forlag (2025)

## Referanser


## Eksterne lenker
* Lunchstriper.no &ndash; Offisiell side
* Lunch-striper på Dagbladet.no
* Lunch-rettigheter og publisering
* Lunch på facebook &ndash; Offisiell side
* Lunch på instagram